CELEX: 32020R2131
Language: sk
Date: 2020-12-16 00:00:00
Title: Nariadenie Európskeho parlamentu a Rady (EÚ) 2020/2131 zo 16. decembra 2020 o odstránení ciel na určité tovary

18.12.2020   
               
               
                  SK
               
               
                  Úradný vestník Európskej únie
               
               
                  L 430/1
               
            
         NARIADENIE EURÓPSKEHO PARLAMENTU A RADY (EÚ) 2020/2131
         zo 16. decembra 2020
         o odstránení ciel na určité tovary
         EURÓPSKY PARLAMENT A RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 207 ods. 2,
         so zreteľom na návrh Európskej komisie,
         po postúpení návrhu legislatívneho aktu národným parlamentom,
         konajúc v súlade s riadnym legislatívnym postupom (1),
         keďže:
         
                     (1)
                  
                  
                     Únia a Spojené štáty americké (ďalej len „Spojené štáty“) majú najväčšie a najhlbšie bilaterálne obchodné a investičné vzťahy na svete a majú vysoko integrované hospodárstva. Hodnota obojstranného obchodu s tovarom a službami medzi nimi dosahuje viac než 1 bilión EUR ročne, čo je približne 3 000 miliónov EUR denne. Uvedené úzke obchodné a investičné vzťahy prinášajú výhody spotrebiteľom, pracovníkom, podnikom aj investorom.
                  
               
                     (2)
                  
                  
                     Únia je odhodlaná zlepšiť svoje obchodné a investičné vzťahy so Spojenými štátmi. Zahŕňa to nájdenie nových spôsobov ako zlepšiť bilaterálne obchodné vzťahy, odstrániť prekážky obchodu a urovnať prebiehajúce obchodné spory. S cieľom predísť ďalšiemu narušeniu uvedených obchodných vzťahov, clá, ktoré Únia uplatňuje na dovoz, by sa mali v prípade obmedzeného počtu tovarov odstrániť erga omnes na obdobie piatich rokov.
                  
               
                     (3)
                  
                  
                     Odstránenie ciel by malo byť podmienené tým, aby Spojené štáty skutočne vykonávali oznámené zníženie ciel na vybraný počet tovarov a nezaviedli nové opatrenia, ktoré by ohrozili sledované ciele podľa spoločného vyhlásenia Spojených štátov a Európskej únie o colnej dohode z 21. augusta 2020 (ďalej len „spoločné vyhlásenie“) (2).
                  
               
                     (4)
                  
                  
                     Odstránenie ciel by sa malo uplatňovať od toho istého dátumu, ku ktorému Spojené štáty začnú skutočne vykonávať oznámenie o znížení svojich ciel na vybraný počet tovarov, a to od 1. augusta 2020.
                  
               
                     (5)
                  
                  
                     S cieľom zabezpečiť jednotné podmienky vykonávania tohto nariadenia by sa na Komisiu mali preniesť vykonávacie právomoci na dočasné pozastavenie uplatňovania tohto nariadenia, ak nebudú splnené podmienky stanovené v tomto nariadení. Uvedené právomoci by sa mali vykonávať v súlade s nariadením Európskeho parlamentu a Rady (EÚ) č. 182/2011 (3).
                  
               
                     (6)
                  
                  
                     Keďže treba naliehavo predísť ďalšiemu narušeniu obchodných vzťahov medzi Úniou a Spojenými štátmi, toto nariadenie by malo nadobudnúť účinnosť okamžite po jeho uverejnení. Z rovnakého dôvodu sa tiež považuje za vhodné uplatniť výnimku z osemtýždňovej lehoty uvedenej v článku 4 Protokolu č. 1 o úlohe národných parlamentov v Európskej únii, ktorý je pripojený k Zmluve o Európskej únii, Zmluve o fungovaní Európskej únie a Zmluve o založení Európskeho spoločenstva pre atómovú energiu,
                  
               PRIJALI TOTO NARIADENIE:
         
            Článok 1
            Odstránenie ciel
            Uplatniteľné dovozné clá Spoločného colného sadzobníka sú 0 % (bez cla) pre tovary klasifikované v položkách colného sadzobníka uvedených v oddiele I prílohy erga omnes.
         
         
            Článok 2
            Podmienky odstránenia ciel
            Odstránenie ciel na tovary klasifikované v položkách colného sadzobníka uvedených v oddiele I prílohy podlieha týmto podmienkam:
            
                        a)
                     
                     
                        zníženiu ciel zo strany Spojených štátov erga omnes pre tovary klasifikované v položkách colného sadzobníka uvedených v oddiele II prílohy a
                     
                  
                        b)
                     
                     
                        nezavedeniu nových opatrení voči Únii zo strany Spojených štátov, ktoré ohrozujú sledované ciele podľa spoločného vyhlásenia.
                     
                  
         
            Článok 3
            Dočasné pozastavenie
            Ak Spojené štáty nesplnia podmienky stanovené v článku 2 alebo ak existujú dostatočné dôkazy, že ich nesplnia, Komisia môže prijať vykonávací akt s cieľom pozastaviť odstránenie ciel uvedených v článku 1 dovtedy, kým podmienky stanovené v článku 2 nebudú splnené. Uvedený vykonávací akt sa prijme v súlade s postupom preskúmania uvedeným v článku 4 ods. 2
         
         
            Článok 4
            Postup výboru
            
               1.   Komisii pomáha Výbor pre colný kódex zriadený článkom 285 nariadenia Európskeho parlamentu a Rady (EÚ) č. 952/2013 (4). Uvedený výbor je výborom v zmysle nariadenia (EÚ) č. 182/2011.
            
            
               2.   Ak sa odkazuje na tento odsek, uplatňuje sa článok 5 nariadenia (EÚ) č. 182/2011.
            
         
         
            Článok 5
            Nadobudnutie účinnosti a uplatňovanie
            
               1.   Toto nariadenie nadobúda účinnosť dňom jeho uverejnenia v Úradnom vestníku Európskej
                  únie.
            
            
               2.   Toto nariadenie sa uplatňuje od 1. augusta 2020 do 31. júla 2025.
            
            
               3.   Komisia uverejní v Úradnom vestníku Európskej únie oznámenie o pozastavení v prípade, že sa uplatňovanie tohto nariadenia pozastaví podľa článku 3 alebo v prípade, že sa toto nariadenie prestane uplatňovať pred 31. júlom 2025.
            
            
               4.   Na žiadosť dotknutých hospodárskych subjektov vnútroštátne colné orgány dotknutých členských štátov vrátia všetky clá zaplatené nad rámec ciel uplatniteľných v súlade s týmto nariadením na dovoz zo Spojených štátov medzi 1. augustom 2020 a 18. decembrom 2020.
            
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 16. decembra 2020
            
               
                  Za Európsky parlament
               
               
                  predseda
               
               D. M. SASSOLI
            
            
               
                  Za Radu
               
               
                  predseda
               
               M. ROTH
            
         
         
            (1)  Pozícia Európskeho parlamentu z 26. novembra 2020 (zatiaľ neuverejnená v úradnom vestníku) a rozhodnutie Rady z 9. decembra 2020.
         
            (2)  Pozrite dokument ST 12652/20 na http://register.consilium.europa.eu.
         
            (3)  Nariadenie Európskeho parlamentu a Rady (EÚ) č. 182/2011 zo 16. februára 2011, ktorým sa ustanovujú pravidlá a všeobecné zásady mechanizmu, na základe ktorého členské štáty kontrolujú vykonávanie vykonávacích právomocí Komisie (Ú. v. EÚ L 55, 28.2.2011, s. 13).
         
            (4)  Nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie (Ú. v. EÚ L 269, 10.10.2013, s. 1).
      
      
         
            PRÍLOHA
            Oddiel I (Kombinovaná nomenklatúra Európskej únie)
            
                        Číselný znak KN
                     
                     
                        Opis
                     
                  
                        0306 11 90 
                     
                     
                        Mrazené langusty a ostatné morské raky „Palinurus spp., Panulirus spp. a Jasus spp.“, aj údené, tiež v pancieroch, vrátane v pancieroch, varené vo vode alebo v pare (okrem langustích chvostíkov)
                     
                  
                        0306 12 10 
                     
                     
                        Mrazené homáre „Homarus spp.“, celé, aj údené alebo varené vo vode alebo v pare
                     
                  
                        0306 12 90 
                     
                     
                        Mrazené homáre „Homarus spp.“, aj údené, tiež v pancieroch, vrátane v pancieroch, varené vo vode alebo v pare (okrem celých homárov)
                     
                  
                        0306 32 10 
                     
                     
                        Živé homáre „Homarus spp.“
                     
                  Oddiel II (Colný sadzobník Spojených štátov)
            
                        Kód colného sadzobníka
                     
                     
                        Opis
                     
                     
                        Existujúca sadzba podľa DNV
                     
                     
                        Nová sadzba podľa DNV
                     
                  
                        1604 20 05 
                     
                     
                        Výrobky obsahujúce mäso z kôrovcov, mäkkýšov alebo ostatných vodných bezstavovcov, pripravené jedlá
                     
                     
                        10 %
                     
                     
                        5 %
                     
                  
                        7013 41 50 
                     
                     
                        Sklenený tovar druhu používaného ako stolové sklo alebo ako kuchynské sklo (iné ako nápojové sklo), z olovnatého krištáľu, v hodnote nad 5 USD za kus
                     
                     
                        6 %
                     
                     
                        3 %
                     
                  
                        3214 90 50 
                     
                     
                        Nežiaruvzdorné prípravky na povrchovú úpravu fasád, vnútorných stien, podláh, stropov alebo podobné prípravky, nie na základe kaučuku
                     
                     
                        6.5 %
                     
                     
                        3.25 %
                     
                  
                        3601 00 00 
                     
                     
                        Výbušniny výmetné, práškové
                     
                     
                        6.5 %
                     
                     
                        3.25 %
                     
                  
                        9613 10 00 
                     
                     
                        Zapaľovače cigariet a podobné zapaľovače, plynové, znovu nenaplniteľné, vreckové
                     
                     
                        8 %
                     
                     
                        4 %
                     
                  
                        9613 90 80 
                     
                     
                        Časti a súčasti neelektrických zapaľovačov cigariet a podobných zapaľovačov
                     
                     
                        8 %
                     
                     
                        4 %